Abammele uHulumende Bebengekho Emkhosini weWorld Press Freedom Day 
Obekumele ammele uhulumende emkhosini lo, owenzelwe endaweni yamavinkili awe Joy Centre, koMachipisa emzini weHighfields eHarare, ubikwa efike vele usuphelile
HARARE — Uhulumende ubengekho emkhosini wokunanza usuku lokunanza imisebenzi yentathelizindaba zikhululekile, olwe World Press Freedom Day lapho iziphathamandla zenhlangothi ezehlukaneyo zempilo, ikakhulu ezombusazwe zixwayiswe ukuba zehlukane lomkhuba wokungenela ekulotshweni kwezindaba. Obekumele ethule amazwi emmele uhulumende emkhosini owenzelwe endaweni yamavinkili awe Joy Centre, koMachipisa emzini weHighfields eHarare, omunye wabaqondisi kugatsha lokwethulwa kwemibiko umnumzana Regis Chikowore, ufike vele sewuphelile, sebelungisa impahla yabo abekade belibazisa uzulu. Ufike nje wabikela intathelizindaba eziyincosana, uChikowore, ebezilokhe zikuleyo ndawo, uhulumende ezakuyakwethula amazwi akhe emhlanganweni lentathelizindaba, emahofisini ogatsha lwakhe. Intathelizindaba zifole zisuka endaweni yamavinkili ye Gazaland e Highfields zaze zayakuthi gwaqa e Joy Centre, koMachipisa lapho abameli benhlanganiso ezehlukeneyo ezisebenzelana labezindaba bethule amazwi abo. Ubekhona oze emele inhlanganiso ye UNESCO, umqondisi wesigabeni sangezansi kwezwekazi le Africa,u Prof.Hubert Gijzen. Umqondisi wenhlanganiso esebenzelana lentathelizindaba eye Media Institute of Southern Africa, umnumzana uNhlanga Ngwenya uthi bazaqhubekela phambili ukukhankasela ukuguqulwa kwemithetho ukuze ihambelane lesisekelo sombuso. Lanxa lonyaka kuvunyelwe ukuqoqwa kwalolusuku, nyakenye kuke kwaphazanyiswa kubikwa kungekho emthethweni, uNgwenya athi yisibonelo ukuba uhulumende encindizela intathelizindaba. Iziphathamandla zenhlanganiso ezehlukeneyo, zithi zikhathazekile ngendlela ezinye intathelizindaba eziloba ngayo, ezihle ziphume egcekeni ukuba zithatha luphi uhlangothi lwezombusazwe. Okuyinto esolwe kakhulu ngumqondisi we Voluntary Media Council of Zimbabwe ( MMPZ ), uLoughty Dube. Osekubangele ukwanda kwendaba zabaza ku VMCZ, uDube ethi kuyisibonelo sokuba ziyaqhubeka intathelizindaba, ziloba indaba ezingelakho ukucubungula lokudingisisa iqiniso. Inhlanganiso ezehlukeneyo ezinjenge Misa Zimbabwe, VMCZ, ZUJ, ZACRAS ngezinye zeziphatheke kulomkhosi walonyaka, wokunanza ilanga leWorld Press Freedom Day onanzwe phansi kwesihloko esithi “Media Sustainability in the Digital Age”.